洪咨夔
食糟行
龙州石秫七斗醪，百钱半升高价高。
村民无分酒到吻，清晨荷薪争博糟。
得糟还家喜欲舞，远汲淡煮燃松毛。
{上艹下都}餈麦饼涩难下，藉此咽送如荤臊。
我时作守辄自愧，每饭釜有羹堪轑。
罢官两夏肉入务，食糟却如住百牢。
纷纷玉缕芼葱渫，晃漾珠滴沾麻膏。
多从未破甑头馏，间入半折铛中{穮禾换火}。
王瓜未甲蒿苣老，芬美独擅盘餮豪。
馋奴停匕朵予馂，一餔七八讥何饕。
太平无事称意饱，竹床大鼾枕离骚。
客来闯户口尚臭，错疑被酒醺陶陶。
我亦为言恰梦金丝帐底斟羊羔。